Kasztrióta György Nemzeti Múzeum

A Kasztrióta György Nemzeti Múzeum (albán Muzeu Kombëtar „Gjergj Kastrioti Skënderbeu”) 1982 óta működő, állami fenntartású közművelődési intézmény az albániai Kruja fellegvárában. A múzeum elsősorban a névadó albán fejedelem, Kasztrióta György személyének, 1443 és 1468 közötti függetlenségi törekvéseinek állít emléket, de tárlatain keresztül Albánia történelmének ókori és középkori vonatkozásait is felvillantja. Története Az albán fejedelem egykori „sasfészke”, a krujai fellegvár nemzeti emlékhellyé alakításának gondolata a második világháborút követő években fogant meg, s 1949-ben a vár területén felavatták a nemzeti hős Albánia-szerte első egész alakos lovas szobrát (később a város főterére helyezték át). Az 1960-as évek végétől maga Enver Hoxha is nagy fontosságot tulajdonított egy krujai múzeum létrehozásának. A Középülettervező Intézet (Instituti i Projektimit të Veprave) a várnegyeden belül jelölte ki a leendő múzeum helyét, amelynek a tervkiírás szerint egy korabeli várkastély építészeti sajátosságait kellett magán hordoznia. Az épületet a kommunista diktátor építész leánya, Pranvera Hoxha, annak férje, Klement Kolaneci, valamint Pirro Vaso tervezte. A környéken fejtett kőből, dibrai és jorgucati vörös márványból 2 millió lekes költségvetéssel felépült múzeum ünnepélyes megnyitására 1982. november 1-jén került sor. A múzeum a 2010-es évekre az albániai turizmus egyik kiemelt jelentőségű közművelődési intézménye lett, amely nyaranta 50 ezer látogatót vonz. Kiállításai A tágas bejárati csarnokban Janaq Paço és Shaban Hadëri monumentális reliefje fogadja a látogatót, amely Szkander béget ábrázolja harcostársai körében. A történelmi freskókkal díszített földszinti termek az illír kulturális örökséget, valamint a középkori albán fejedelemségek múltjának emlékeit sorakoztatják fel. A központi terem mutatja be a Szkander bég vezette 15. századi függetlenségi harcot térképek és magyarázószövegek segítségével. A helyiség Naxhi Bakalli freskójával díszített apszisában Szkander bég szablyájának és sisakjának másolatait helyezték el, amelyek eredetijeit a bécsi Hofburgban őrzik. Az első emeleten a korabeli albán várak (rodoni, petrelai vár stb.) makettjei és korabeli diplomáciai dokumentumok másolatai, valamint a Szkander bég 1468-ban bekövetkezett halálát követő évtizedek történelmi emlékei láthatóak. Az emeleti részeken helyezték el Szkander bég kortársainak mellszobrait, a hősről készült festményeket, valamint könyvtárszobájának rekonstrukcióját, amely egyúttal a róla szóló nemzetközi kiadványok és bélyegek gyűjteményét is bemutatja. A múzeumban egyebek mellett helyet kapott Szkander bég fegyvertársa, Hunyadi János nagyméretű portréja is. Gyakran éri kritika a múzeumot azért, hogy a bemutatott tárgyi anyag nagy része másolat, s nem eredeti korabeli tárgyakat, hanem inkább a kései évszázadok Szkander bég kultuszának emlékeit mutatják be a látogatóknak. Jegyzetek Források ↑ Dienes 2005: Dienes Tibor: Albánia: Útikönyv. Budapest: Hibernia. [2005]. = Varázslatos Tájak, ISBN 9638646713 ↑ Elsie 2010: Robert Elsie: Historical dictionary of Albania. 2nd ed. Lanham: Scarecrow Press. 2010. 322. o. = European Historical Dictionaries, 75. ISBN 9780810861886 ↑ Gloyer 2012: Gillian Gloyer: Albania: The Bradt Travel Guide. Chalfont St Peter: Bradt Travel Guides. 2012. 119–120. o. ISBN 978-1841623870 ↑ Nagel 1989: Albánia. [Pécs]: Baranya Megyei Könyvtár. 1989. = Nagel Útienciklopédiák, ISBN 9637272194 ↑ Réti 1991: Réti György: Albánia. Budapest: Panoráma. 1991. = Panoráma Külföldi Útikönyvek, ISBN 9632433890 ↑ Xhexhi 2014: Klodjan Xhexhi: An architectonic glance over the national museum “Gjergj Kastriot Skenderbeu”, Kruja. In Proceedings of the 2nd ICAUD International Conference in Architecture and Urban Design: Epoka University, Tirana, Albania, 08-10 May 2014. Tirana: Epoka University. 2014. 1–9. o. arch Hozzáférés: 2017. március 26.